Mikkel Bosack Simonsen er civilingeniør i energiteknologi og videnskabelig assistent ved DTU Management Engineering Illustration: Privatfoto

Skal man forlænge elbiler og andre grønne bilers afgiftsfordele? Regeringen og oppositionen har forskellige holdninger, men hvad skal til for at opfylde Danmarks forpligtelser i Paris-aftalen? Og hvornår bliver grønne biler billigere at køre i end traditionelle biler i Danmark? Energisystemanalysegruppen ESY DTU vil gerne bidrage til debatten om bilernes rolle i den kommende klimaaftale.

Elbiler og især plugin-hybrid-versionerne er i fremgang i Danmark, hvilket er helt i overensstemmelse med visionerne om et fossilfrit samfund. Med statsministerens udmelding i sin åbningstale om udfasning af benzin- og dieselbiler i 2030 er vi rigtig godt på vej til at opfylde vores internationale forpligtelser. Vi skal bare sigte mod 1,5 mio. grønne biler i 2030, hvoraf mindst 400.000 skal være nuludslipsbiler.

Tallene taler deres tydelige sprog: El- og plugin-bilen er på vej. I de første fire måneder af 2018 blev der solgt 329 elbiler mod 60 stk. i samme periode sidste år. En stigning på 350 procent, hvilket må siges at være meget imponerende. Overordnet set har det betydet, at rene elbiler udgør ca. 0,5 procent af det samlede salg, hvilket er knap så imponerende og nærmest ingenting sammenlignet med 2015.

Hvad der dog er interessant og i fuld overensstemmelse med DTU’s beregninger er, at plugin-hybridbilen vinder frem, da vores afgiftsstruktur virker efter hensigten og giver et økonomisk incitament til at købe energieffektive biler. Rent faktisk er salget af plug-in hybridbiler mere end fordoblet på blot et halvt år og stod for ca. 2 procent af det samlede bilsalg i juli.

Med vores energimodel TIMES- DK har vi i ESY DTU beregnet et såkaldt frozen policy-scenarie, der forsøger at forudsige energisystemets udvikling i Danmark under den nuværende afgiftsstruktur. Derudover har vi beregnet, hvad der skal til, for at vi holder os inden for vores forpligtelser i Paris-aftalen. Selve modellens resultater kan ses på hjemmesiden energiaftalen.tokni.com.

Illustration: Lasse G. Jensen

Ifølge vores beregninger vil den aftalte indfasning af registreringsafgiften betyde, at salget af el- og plugin-biler stagnerer frem mod 2020, hvorefter salget igen vil stige pga. den forventede teknologiske udvikling. En forlængelse af den nuværende fastfrysning af registreringsafgiften vil derimod kunne sikre en fortsat stigning i salget og bestanden af især plugin-hybridbiler. Men på længere sigt og frem mod 2030 skal der yderlige tiltag til.

Ved løbende at øge satsen for fradrag og tillæg i registreringsafgiften med de nuværende 20 km/l og 22 km/l for benzin- og dieselbiler kan man sikre et forsat provenu til statskassen. Det vil yderligere have den virkning, at benzin- og dieselbiler bliver dyrere, og med en teknologisk udvikling på hybrid- og elbiler vil priserne på disse kunne holdes på nuværende niveau for biler og ikke risikere at pålægge forbrugere yderlige omkostninger.

Lader vi den nuværende afgiftsstruktur fortsætte, kommer el- og plugin-hybridbilerne til at udgøre op mod 55 procent af salget i 2030, hvilket svarer til over 500.000 solgte grønne biler inden 2030. Men skal vi overholde Paris-aftalens maksimum 2 graders temperaturstigning, er langt mere påkrævet. Vi skal sigte mod, at halvdelen af den forventede bilpark i 2030 er el- og plugin-hybridbiler – svarende til ca. 1,5 mio. stk. – for holde os inden for vores CO2-budget. Det lyder nærmest umuligt, men det er helt bestemt inden for Danmarks rækkevidde, da det forventes, at der sælges op mod 3 mio. biler inden 2030. Norge har vist, at det er muligt at nå over 50 procents salg af el- og hybridbiler allerede i dag.

Det er vigtigt, at vi påbegynder indfasningen af klimavenlige biler allerede i dag, også for at få udbygget ladeinfrastrukturen, da vores bilpark historisk set har en lang levetid. Enhver opbremsning i omstillingen mindsker Danmarks chance for at overholde Paris-aftalen.

Det gode er, at teknologien plus vores velfungerende afgiftsstruktur i dag gør det langt mere fordelagtigt at købe grønt. Og om blot få år, eller måske allerede i dag, kan plugin-hybridbilerne faktisk være billigere i selve bilens pris end benzin- og diesel-alternativet. Kia har med deres Optima både en plugin-hybrid-version og en diesel-version med automatgear og henholdsvis, 205 og 141 hestekræfter. Plugin-hybriden er kun 25.000 kr. dyrere, og det samme gør sig gældende for andre bilmærker såsom VW Golf.